text: Fartbekymrede borgere fik ret
  11 februar 2015 kl. 14.39
  Beboere i landsby synes, at der køres for stærkt gennem byen. Politiet kom forbi med fotovognen, og kontrollen viste, at borgerne havde ret.
  Borgerne i St. Darum ved Esbjerg syntes, at bilisterne ræser gennem deres lille by. De opfordrede derfor politiet til at parkere en fotovogn i byen.
  Og det gjorde politiet onsdag.
  Fotovognens besøg i St. Darum afslørede, at de fartbekymrede beboere fik ret: Der køres meget stærkt gennem byen.
  Politiet fik delt 14 bøder ud. Den hurtigste bilist kørte 82 km/t, selvom hastighedsbegrænsningen er 50 km/t.
  Ikke godt, skriver politiet på Twitter:
  ATK fra St. Darum på anmodning fra bekymrede borgere: 14 målte. Højeste 82 km/t i byzone. Ikke godt. #politidk #saenkfarten
  
  